##### Статут

### Статут за честване на национални, официални и местни празници, професионални /съсловни/ празници и празници на етническите общности в Община Шумен

Настоящият статут урежда реда и начина на честване на националния и официалните празници в Република България, местните празници, професионалните /съсловните/ празници и празниците на етническите общности, които се организират и честват /отбелязват/ в община Шумен. Главен организатор на честването на националния, официалните и местните празници се явява община Шумен в лицето на общинската администрация и Общински съвет Шумен.

Статутът е разработен на основата на:

* Конституцията на Република България;
* Закона за държавния печат и националното знаме;
* Закона за държавния протокол;
* Кодекса на труда;

Статута на символите, почетни знаци и звания на Община Шумен.

Чл. 1. Тържественото честване /отбелязване/ на националния, официалните и местните празници, професионалните /съсловните/ празници и празниците на етническите общности е израз на дълбоко уважение, признание и преклонение на гражданите на Шумен към историческото минало на страната ни и родния край; израз на вяра и оптимизъм за настоящето и бъдещето на българския народ и на гражданите от Шуменската община; към усилията и делата на различните професионални съсловия; към традициите и самобитните култури на етническите общности.

Чл. 2. По своята значимост и обхват и според законите на Република България празниците биват:

* **Национален празник на Република България 3 март** — Освобождение на България от османско иго;
* **Официални празници** — 1 януари – Нова година; 1 май – Ден на труда и на международната работническа солидарност; 6 май- Гергьовден, Ден на храбростта и българската армия, 24 май – Ден на българската просвета и култура и на славянската писменост, 6 септември – Ден на Съединението, 22 септември – Ден на независимостта на България, 1 ноември – Ден на народните будители /неприсъствен за всички учебни заведения/ 24 декември – Бъдни вечер, 25 и 26 декември – Рождество Христово; Великден – два дни /неделя и понеделник/, които в съответната година са определени за празнуването му.
* **Празници от българския, европейския и световен календар** — 19 февруари – годишнина от смъртта на Васил Левски; 8 март – Международен ден на жената; 8 април – Международен ден на ромите; 9 май – Ден на победата над хитлерофашизма и Ден на Европа; 1 юни – Ден на детето; 2 юни – Ден на Ботев и на загиналите за свободата на България и др.
* **Местни празници** — 11 май – Ден на Шумен; 6/18- стар стил/ юли – Ден на Освобождението на Шумен; 6 юни – годишнина от гибелта на Панайот Волов; 6 декември – Ден на шуменските дарители.
* **Професионални празници**
* **Празници на етническите общности** — Богоявление; Рамазан Байрям; Циганска НГ – Банго Васил; Курбан Байрям.

Чл. 3. Община Шумен /Общински съвет и общинска администрация/ може да чества или отбелязва и други нетрадиционни празници, свързани с юбилейни годишнини, важни за обществеността събития, на които придава официален и празничен характер. Редът и начинът на честването /отбелязването/ следва да се вмества в рамките на местните празници, а за събития и годишнини, валидни за страната и света – в рамката на официалните празници.

Чл. 4. Интегрирането на Република България в Европейския съюз ще доведе до честване на нова група международни празници, които ще намерят място при следваща актуализация на настоящия статут.

Чл. 5. Община Шумен организира тържествените чествания на празниците на базата на календарния план на културните събития за текущата година, утвърден от ПК “Култура, културно-историческо наследство, интеграционна политика и вероизповедания".

Утвърждаването става на всяко шестмесечие, включващо и финансовата рамка за всяко културно събитие.

Чл. 6. /1/ Честването на националния и официалните празници задължително се организира и провежда от община Шумен в деня на празника или в предходни дни по специално утвърден сценарий, разработен на основата на Конституцията на Република България и Закона за държавния печат и националното знаме на РБ.

/2/ Честването на националния празник се съпровожда с:

* издигане на националния трибагреник на пилон пред сградата на общината;
* изпълнение на химна на Република България от духов оркестър;
* произнасяне на слово от отговорно лице / кмет на община Шумен или зам.-кмет, областен или зам.-областен управител, народен представител, общински съветник, ръководител на общонационална организация или съюз/;
* полагане на венци и цветя на мемориален паметник;
* отправяне на покани за присъствие до официални лица, ръководствата на парламентарно представените политически партии и до тези, представени в местния общински съвет, най-малко 3 дни преди честването;
* заря /фойерверки/ в деня на празника през тъмната част на денонощието, при финансова възможност;

/3/ За останалите празници от чл. 2, гореизложените в чл.6, ал. 2 елементи могат да се изпълнят според утвърдения сценарий;

/4/ Честването на националния и официалните празници може да бъде съпроводено с:

* военен ритуал
* тържествена литургия или водосвет
* освещаване на бойните знамена

/5/ Широката общественост се информира и приканва за участие чрез средствата за масово осведомяване /вестници, радио и телевизия/ най-малко 3 дни преди честването, а при възможност и по-рано.

/6/ В зависимост от замисъла на сценария и метеорологичните условия тържественото честване на празника може да се проведе на открито – на традиционните за целта места и в зала. Провеждането в зала не отменя задължителните елементи при честване на националния празник.

/7/ Извън задължителния ритуал организаторите могат да внесат творчество и въображение при честване на празниците, като ги наситят с богато – естетически и емоционално силни културни елементи и прояви.

/8/ За подобаващо организиране и провеждане на празниците кметът на община Шумен най-малко седем дни преди празника отдава заповед за времето, мястото и редът за честването, а така също и за неговото осигуряване.

/9/ Финансовото и ресурсното осигуряване е на базата на общинския бюджет за текущата година, на наличния кадрови и ресурсен потенциал на община Шумен.

/10/ Основен организатор и изпълнител на честването се явява общинската администрация.

/11/ Изразходването на финансовите средства извън утвърдения бюджет на общината става с решение на Постоянната комисия по култура, културно-историческо наследство, интеграционна политика и вероизповедание, специално за случая.

/12/ Гражданите, организациите, ведомствата, живеещи и работещи на територията на община Шумен в деня на националните и официални празници издигат националния трибагреник на подходящи за целта места.

**ДОПЪЛНИТЕЛНИ РАЗПОРЕДБИ**

§1. Официални лица са онези лица, които заемат държавни, политически и обществени постове /длъжности/ и представят дадена институция /държавен орган, политическия партия, съюз, организация, гражданска формация и др./ - Виж. Приложение № 1.

§2. На основата на ранга на официалните лица, венци и цветя се полагат в определен ред – в низходяща последователност, описана в Приложение №1.

Приложение №1

КОГАТО ПРИСЪСТВАТ ЕДНОВРЕМЕННО НА ОФИЦИАЛНИ ЦЕРЕМОНИИ НА ТЕРИТОРИЯТА НА ОБЩИНА ШУМЕН, ОФИЦИАЛНИТЕ ЛИЦА ЗАЕМАТ МЕСТА СЪГЛАСНО СЛЕДНОТО ПОДРЕЖДАНЕ:

1. президентът на Република България;
2. председателят на Народното събрание;
3. министър-председателят;
4. вицепрезидентът на Република България;
5. патриархът на Българската православна църква;
6. кметът на община Шумен;
7. ръководителите на чуждестранните представителства по реда на тяхното акредитиране;
8. председателят и съдиите от Конституционния съд;
9. заместник-председателите на Народното събрание;
10. председателите на парламентарни групи в Народното събрание;
11. министрите;
12. председателите на постоянни комисии в Народното събрание;
13. народните представители;
14. председателят на Върховния касационен съд;
15. председателят на Върховния административен съд;
16. главният прокурор;
17. бившите президенти на републиката;
18. бившите председатели на Народното събрание на Република България;
19. бившите министър-председатели на Република България;
20. бившите председатели на Конституционния съд;
21. началникът на Генералния щаб на Българската армия;
22. управителят на Българската народна банка;
23. председателят на Сметната палата;
24. областният управител на Шуменска област;
25. официалните длъжностни лица от администрацията на Президента на републиката, Народното събрание и Министерския съвет;
26. председателят на общински съвет-Шумен;
27. заместник-министрите;
28. ръководителите на държавни агенции и други органи на изпълнителната власт;
29. директорите на Националната разузнавателна служба, Националната служба "Сигурност", Националната служба за охрана и началниците на главните щабове на видовете Въоръжени сили;
30. директорът на Дирекция "Държавен протокол" при МВнР, заместник-областните управители и заместник-кметовете;
31. почетните граждани на Шумен;
32. заместник-председателят на общински съвет-Шумен, архиерейският наместник в Шумен;
33. ръководителите на групи общински съветници;
34. председателите на постоянни комисии в общинския съвет;
35. общинските съветници;
36. лидерите на централните ръководства на парламентарно представени политически партии;
37. лидерите на национални синдикални, неправителствени и граждански организации, сдружения, партии, съюзи и формации;
38. началникът на Шуменския гарнизон;
39. председателят на Окръжен съд-Шумен, окръжният прокурор и началникът на Окръжна следствена служба;
40. председателят на Районен съд-Шумен и районният прокурор;
41. ректорът на ШУ "Еп.К.Преславски";
42. ръководителите на регионални и областни структури на изпълнителната власт, на културни, просветни и научни институции;
43. лидерите на областни и общински ръководства на политически партии, представени в общинския съвет;
44. лидерите на регионални и общински синдикални, неправителствени и граждански организации, сдружения, партии, съюзи и формации;
45. заместник-ректорите на ШУ "Еп.К.Преславски", деканите, зам.-началникът на НВУ "В.Левски", началникът на факултета по ПВО и КИС, командирите и зам.-командирите на военните поделения на територията на общината;
46. ръководителите на учебни, културни, здравни и социални заведения от местно значение;
47. официалните длъжности лица от областната и общинската администрация;
48. граждани и гости на Шумен.

**Забележка:** в същия ред се полагат венци и цветя.

Статутът е приет с Решение №346 по протокол №19 от 24.03.2005 г. на заседание на Общински Съвет - Шумен.